- Forkastelig, mener Kringkastingsrådet

NAKENBILDE: Sigrid Bonde Tusvik leder programmet Coming Up på NRK P3TV. Foto: Scanpix/VG

NRK brukte nakenbilde av Conradi i TV-program

(VG Nett) Programmet «Coming Up» på NRK P3TV brukte i dagens sending et privat nakenbilde av Kåre Conradi.

Ola Stenberg

Alexander Nyhagen

Oppdatert 23. mai 2008

Artikkelen er over 12 år gammel

Programmet, som ledes av komiker Sigrid Bonde Tusvik, er et harselas med kjendisjournalistikk. Tusvik spiller glamourmodellen Sienna, som på overdrevet vis tar for seg de «siste» ryktene i kjendisverdenen.

I en episode publisert på NRK nett-TV i dag viste programmet et privat mobilbilde av Kåre Conradi, samtidig som Tusvik i drøye ordelag langer ut mot skuespilleren. Det samme nakenbilde ble for to år siden spredt på nettet etter at skuespillerens mobiltelefon ble stjålet.

Les også: Private bilder spres på nettet

Får sterk kritikk

- Dette synes jeg er forkastelig, sier leder Kjellaug Nakkim i Kringkastingsrådet til VG Nett.

Selv har hun ikke sett programmet, men reagerer sterkt på innholdet i innslaget.

- Jeg synes ikke noe om at de er med på å spre slike ting som finnes på nettet. Det bør ikke være innenfor rammen NRK skal ha.

- Er dette noe dere kan komme til å vurdere i Kringkastingsrådet?

- Det kan vi eventuelt gjøre på møtet vårt i august. Spørsmålet vi kan diskutere er om de samme rammene ikke gjelder for NRK på nett som på vanlig radio og TV, sier Nakkim.

- Klarert med juridisk avdeling

Prosjektleder Nina Nordbø i P3 Nett sier at vurderingen som ligger bak bruken av bildet er at det er aktuelt kjendisstoff.

- Er et to år gammelt privat bilde aktuelt kjendisstoff?

- Det er aktuelt at Kåre Conradi og kjæresten skal flytte. Den redaksjonelle profilen til Coming Up er å gå så langt som overhodet mulig i å lage glamorøst og frekt kjendisstoff. Vi bestreber oss til det ytterste for å lage P3-netts parodi på kjendissladder-journalistikk så glamorøs som mulig, sier Nordbø.

- Bildebruken er også klarert med juridisk avdeling i NRK, legger hun til.

- Hvorfor bruker dere dette bildet sammen med nyheten om at Conradi skal flytte?

- Poenget var å finne et bilde av Conradi som i Coming Up-versjonen representerte saken.

- På hvilken måte representerer dette saken om at han skal flytte?

- Bildet er av ham og stoffet handler om ham, sier Nordbø.

- Ingen kommentar

VG Nett har snakket med Jan Sollesnes, manager for Kåre Conradi, men han ønsker ikke å kommentere innslaget.

- Vi har ingen kommentar. Dette er noe vi tar internt, er det eneste han ønsker å si.

SIENNA: Programleder Sigrid Bonde Tusvik som glamourmodellen Sienna. Foto: Faksimile: NRK

Det er en redaksjon på tre-fire personer som lager «Coming Up», som er en del av NRK P3s internettredaksjon.

Ikke første gang

Det er ikke første gang programmet til Sigrid Bonde Tusvik drar såkalte kjendisnyheter for langt.

I slutten av april viste programmet det famøse sexbildet med en naken Rune Rudberg. De hadde da byttet ut artistens hode med kirke- og kulturminister Trond Giskes ansikt.

- Hva skal man si. Hvis det du forteller er sant, er det usmakelig. Det er ikke artig, og jeg synes dette høres tåpelig ut, sa medlem i kringkastingsrådet, Kristin Jensen den gangen.

Les mer om den saken her: - Dette er usmakelig

Publisert: 23.05.08 kl. 11:42 Oppdatert: 23.05.08 kl. 13:16

Les også